Gedagte vir die dag: Omgee is ons roete, nie oordeel nieFoto: cannahealth.com Laat ons mekaar liefhê omdat God ons eerste liefgehad het. (1 Johannes 4:19) Henry Ward Beecher skryf: “Compassion will cure more sins than condemnation.” Inderdaad! Om mense te veroordeel, is om hulle af te skryf. Dis nie ons roeping nie. Ons is nie God se arrestasie-beamptes nie. Of godsdienstige vonnis-uitdelers en wetstoepassers nie. Ek weet party godsdienstiges blink uit hierin, maar dit is nie die roete wat Christus vir ons bestem het nie. Hy roep ons op tot medelye en empatie. Beteken dit dan ons is blind en doof vir ander se sondes? Glad nie, maar ons stap altyd ’n pad van genade en herstel voor God saam met mense. Ons stap en leef hulle in die Here se lig in, nie nog dieper in skuldgevoelens en verwyte in nie. Dit is in elk geval die Gees van God se werk om mense te oortuig van sonde en geregtigheid en oordeel, nie ons s’n nie. Ons roeping is om maar net sy lig te laat skyn. God sorg vir die res.